text: Politikerne: Grotesk – og forventet
  04 april 2017 kl. 15.45
  Grotesk – og forventet. Det er kommentaren fra de fire politikere, som tirsdag fik besked på, at alle sigtelser er frafaldet i sagen om Vejle Havn.
  De fire politikere fik besøg af politiet 13. januar sidste år og udsat for ransagninger og beslaglæggelse af computere.
  - Det var forfærdeligt, husker Peder Hummelmose (V), som har været formand for den kommunale selvstyrehavn. De tog også min kones computer med alle familiebillederne.
  - Jeg er naturligvis glad for, at det er overstået. Det har været belastende. Jeg sagde fra starten, at det måtte være en misforståelse, men det har taget politiet 450 dage at finde ud af det. Det er grotesk. F.eks. at komme ind til afhøring og få taget fingeraftryk…
  Peder Hummelmose (V), tidligere næstformand for Vejle Havns bestyrelse.: "Det er grotesk. F.eks. at komme ind til afhøring og få taget fingeraftryk…"
  For Torkild Christensen (DF), var udfaldet forventet.
  - Jeg har altid været sikker på, at jeg ikke har gjort noget strafbart. Men min kone siger, at hun kan mærke, at sagen har påvirket mig.
  For Torkild Christensen har sagen haft betydning for, om han vil genopstille til byrådsvalget i november.
  Leif Skov (S), tidligere formand for Vejle Havns bestyrelse.: "- Jeg er utrolig glad for, at sigtelserne er frafaldet. Jeg og familien har været påvirket af sagen"
  
  - Hvis nogen har gjort det for at få mig ud af politik, så er det lykkedes for dem, siger han til TV SYD.
  Også Leif Skov (S) har valgt ikke at genopstille. Men det har ikke noget med havnesagen at gøre, siger han til TV SYD.
  - Jeg er utrolig glad for, at sigtelserne er frafaldet. Jeg og familien har været påvirket af sagen, fortsætter han.
  Ransagningen og afhøringerne har ikke været så slemme. Det værste var tanken om at være sigtet for en forbrydelse.
  Han føler ikke, at han har mødt mistro i befolkningen. Selv om der er kommet kommentarer.
  - Jeg håber ikke, at sagen får indflydelse på kommunalvalget. Men Folkedomstolen kan man aldrig være sikker på, siger Leif Skov til TV SYD.
  Den fjerde politiker, Sonny Bertholt (V) kalder også udfaldet for ”forventeligt”.
  - Hvad, jeg ikke havde forventet, var, at det skulle tage så lang tid. Det har været ubehageligt at vide, at en myndighed undersøger én, selv om jeg var sikker på, at jeg ikke havde gjort noget forkert.
  
  
  